**VLADA REPUBLIKE HRVATSKE**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**PRIJEDLOG ZAKONA O DOPUNAMA**

**ZAKONA O OSOBNOJ ISKAZNICI,**

**S KONAČNIM PRIJEDLOGOM ZAKONA**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Zagreb, travanj 2020.**

**PRIJEDLOG ZAKONA O DOPUNAMA ZAKONA O OSOBNOJ ISKAZNICI, S KONAČNIM PRIJEDLOGOM ZAKONA**

# I. USTAVNA OSNOVA ZA DONOŠENJE ZAKONA

Ustavna osnova za donošenje ovoga Zakona sadržana je u članku 2. stavku 4. podstavku 1. Ustava Republike Hrvatske („Narodne novine“, br. 85/10. - pročišćeni tekst i 5/14. – Odluka Ustavnog suda Republike Hrvatske).

**II. OCJENA STANJA I OSNOVNA PITANJA KOJA SE TREBAJU UREDITI**

 **ZAKONOM TE POSLJEDICE KOJE ĆE DONOŠENJEM ZAKONA PROISTEĆI**

Odredbama Zakona o osobnoj iskaznici („Narodne novine“, br. 62/15.) propisano je da osoba koja posjeduje osobnu iskaznicu mora podnijeti zahtjev za izdavanje nove osobne iskaznice ako joj je istekao rok važenja, ako su se promijenili osobni podaci o njezinu osobnom imenu, osobnom identifikacijskom broju, spolu, datumu rođenja ili ako je promijenila prebivalište u Republici Hrvatskoj, ako fotografija na osobnoj iskaznici više ne odgovara izgledu osobe, ako je osobna iskaznica oštećena na način da je otežano ili onemogućeno vizualno ili strojno čitanje podataka u vizualno ili strojno čitljivoj zoni ili ako je djelomično ili u potpunosti prelomljena ili zbog bilo kojeg drugog razloga ne služi svrsi.

Uzimajući u obzir stanje nastalo zbog epidemije bolesti COVID-19 uzrokovane virusom SARS-CoV-2, a u cilju smanjenja socijalnih kontakata i zaštite građana i službenika koji provode upravne postupke u kojima se izdaju osobne iskaznice, predlažu se dopune Zakona o osobnoj iskaznici, kako bi se građanima u situaciji nastaloj zbog epidemije bolesti COVID-19, omogućilo korištenje ranije izdane osobne iskaznice, koja bi se smatrala valjanom najdulje 30 dana od dana prestanka epidemije.

Dopune Zakona o osobnoj iskaznici predlažu se i kako bi se građanima zbog epidemije bolesti COVID-19 uzrokovane virusom SARS-CoV-2, omogućilo preuzimanje izdanih osobnih iskaznica najdulje 30 dana nakon prestanka epidemije, s obzirom da zbog epidemije neće biti u mogućnosti u propisanom roku preuzeti izdane osobne iskaznice. Naime, odredbama važećeg Zakona o osobnoj iskaznici propisano je da ako osoba ne preuzme izdanu osobnu iskaznicu u idućih 90 dana od dana isteka rokova za izradu osobne iskaznice, policijska uprava odnosno policijska postaja će osobnu iskaznicu poništiti.

**III. OCJENA I IZVORI SREDSTAVA POTREBNIH ZA PROVEDBU ZAKONA**

 Za provedbu ovoga Zakona nije potrebno osigurati dodatna financijska sredstva u državnom proračunu Republike Hrvatske.

**IV. PRIJEDLOG ZA DONOŠENJE ZAKONA PO HITNOM POSTUPKU**

U skladu s člankom 204. Poslovnika Hrvatskog sabora predlaže se donošenje ovog Zakona po hitnom postupku kako bi se građanima u situaciji nastaloj zbog epidemije bolesti COVID-19, omogućilo korištenje ranije izdanih osobnih iskaznica, čime bi se smanjili socijalni kontakti i zaštitili građani i službenici, jer se za vrijeme trajanja epidemije bolesti COVID-19 ne bi provodili upravni postupci u kojima se izdaju osobne iskaznice.

**KONAČNI PRIJEDLOG ZAKONA O DOPUNAMA ZAKONA O OSOBNOJ ISKAZNICI**

**Članak 1.**

 U Zakonu o osobnoj iskaznici („Narodne novine“, br. 62/15.) iza članka 5. dodaje se članak 5.a koji glasi:

„Članak 5.a

(1) Osoba iz članka 5. stavka 1. ovog Zakona, za vrijeme trajanja epidemije bolesti COVID – 19 uzrokovane virusom SARS-CoV-2, ne mora podnijeti zahtjev za izdavanje nove osobne iskaznice, a najdulje 30 dana od dana prestanka epidemije.

(2) Osobna iskaznica koja je izdana osobi iz stavka 1. ovog članka smatra se valjanom do isteka roka iz stavka 1. ovoga članka.

(3) Nakon isteka roka iz stavka 1. ovog članka osoba je dužna bez odgode podnijeti zahtjev za izdavanje nove osobne iskaznice.“.

**Članak 2.**

 Iza članka 14. dodaje se članak 14.a koji glasi:

„Članak 14.a

Iznimno od članka 14. stavka 5. ovog Zakona, za vrijeme trajanja epidemije bolesti COVID – 19 uzrokovane virusom SARS-CoV-2, a najdulje 30 dana od dana prestanka epidemije, policijska uprava odnosno policijska postaja neće poništiti osobnu iskaznicu i podatke za aktivaciju elektroničkog dijela osobne iskaznice i podatke za registraciju na Portalu elektroničke osobne iskaznice te neće podnijeti zahtjev za opoziv certifikata, a osoba će izdanu osobnu iskaznicu i podatke za aktivaciju elektroničkog dijela osobne iskaznice te podatke za registraciju na Portalu elektroničke osobne iskaznice moći preuzeti najdulje 30 dana od dana prestanka epidemije.“.

**Članak 3.**

 Ovaj Zakon stupa na snagu prvoga dana od dana objave u „Narodnim novinama“.

**O B R A Z L O Ž E NJE**

**Članak 1.** Predlaže se dopuniti Zakon o osobnoj iskaznici dodavanjem novog članka 5.a na način da se građaninu za vrijeme trajanja epidemije bolesti COVID – 19 uzrokovane virusom SARS-CoV-2, a najdulje 30 dana od dana prestanka epidemije, omogući korištenje ranije izdane osobne iskaznice, koja bi se smatrala valjanom.

**Članak 2.** Odredbom članka 14. stavka 5. važećeg Zakona o osobnoj iskaznici propisano je da ako osoba ne preuzme izdanu osobnu iskaznicu u idućih 90 dana od dana isteka rokova za izradu osobne iskaznice, policijska uprava odnosno policijska postaja će osobnu iskaznicu poništiti. Kako građani za vrijeme trajanja epidemije bolesti COVID – 19 uzrokovane virusom SARS-CoV-2, neće biti u mogućnosti u propisanom roku preuzeti izdanu osobnu iskaznicu predlaže se dopuniti Zakon o osobnoj iskaznici dodavanjem novog članka 14.a kojim će se omogućiti preuzimanje izdanih osobnih iskaznica najdulje 30 dana od dana prestanka epidemije.

**Članak 3.** Propisuje se stupanje na snagu Zakona. Imajući u vidu razloge predložene dopune Zakona o osobnoj iskaznici predlaže se najkraće vakacijsko razdoblje.

**V. TEKST VAŽEĆEG ZAKONA KOJI SE DOPUNJUJE**

Članak 5.

(1) Osoba koja posjeduje osobnu iskaznicu mora podnijeti zahtjev za izdavanje nove osobne iskaznice ako:

1. su se promijenili osobni podaci o njezinu osobnom imenu, osobnom identifikacijskom broju, spolu, datumu rođenja ili ako je promijenila prebivalište u Republici Hrvatskoj

2. fotografija na osobnoj iskaznici više ne odgovara izgledu osobe

3. joj je istekao rok važenja

4. je oštećena na način da je otežano ili onemogućeno vizualno ili strojno čitanje podataka u vizualno ili strojno čitljivoj zoni, ako je djelomično ili u potpunosti prelomljena ili zbog bilo kojeg drugog razloga ne služi svrsi.

(2) Dijete i osoba koja nema prijavljeno prebivalište u Republici Hrvatskoj ne mora podnijeti zahtjev za izdavanje nove osobne iskaznice nakon isteka roka važenja osobne iskaznice koja joj je izdana.

(3) Ako su se promijenili podaci o osobnom imenu ili osobnom identifikacijskom broju, osoba je dužna zatražiti opoziv ili suspenziju certifikata u roku od dva dana od dana nastanka promjene.

(4) Nastupanjem okolnosti iz stavka 1. ovoga članka osobna iskaznica postaje nevažećom te je osoba dužna podnijeti zahtjev za izdavanje nove osobne iskaznice u roku od 15 dana od dana nastupanja tih okolnosti.

Članak 14.

(1) Osoba preuzima izdanu osobnu iskaznicu i podatke za aktivaciju elektroničkog dijela osobne iskaznice te podatke za registraciju na Portalu elektroničke osobne iskaznice, koji vodi davatelj usluga certificiranja, u policijskoj upravi odnosno policijskoj postaji u kojoj je podnijela zahtjev za njezino izdavanje, osim u slučaju iz članka 13. stavka 4. ovoga Zakona kada se preuzimanje zbog razloga žurnosti može obaviti i u policijskoj upravi u čijem je sastavu policijska postaja u kojoj je osoba podnijela zahtjev za izdavanje osobne iskaznice.

(2) Prilikom prvog izdavanja osobne iskaznice koja sadržava certifikate osoba je dužna registrirati se na Portal elektroničke osobne iskaznice korištenjem podataka za registraciju koje dobiva prilikom preuzimanja izdane osobne iskaznice te se informirati o načinu korištenja osobne iskaznice.

(3) Osoba sama aktivira elektronički dio osobne iskaznice korištenjem podataka za aktivaciju koje dobiva prilikom preuzimanja izdane osobne iskaznice.

(4) Policijska uprava odnosno policijska postaja dužna je prije izdanu osobnu iskaznicu poništiti te podnijeti zahtjev za opoziv certifikata pri uručenju nove osobne iskaznice ili prilikom podnošenja zahtjeva za izdavanje nove osobne iskaznice.

(5) Ako osoba ne preuzme izdanu osobnu iskaznicu i podatke za aktivaciju elektroničkog dijela osobne iskaznice te podatke za registraciju na Portalu elektroničke osobne iskaznice u idućih 90 dana od dana isteka rokova iz članka 13. stavaka 2., 3. i 4. ovoga Zakona, policijska uprava odnosno policijska postaja će osobnu iskaznicu i podatke za aktivaciju elektroničkog dijela osobne iskaznice i podatke za registraciju na Portalu elektroničke osobne iskaznice poništiti te podnijeti zahtjev za opoziv certifikata.

(6) Poslovi izdavanja osobnih iskaznica moraju se obavljati u skladu s odredbama zakona kojim je uređen elektronički potpis i provedbenih propisa donesenih na temelju tog zakona te internog akta o postupcima certificiranja koji donosi davatelj usluga certificiranja.

(7) Osam dana prije početka izdavanja osobnih iskaznica davatelj usluga certificiranja mora biti upisan u evidenciju ministarstva nadležnog za poslove gospodarstva kao davatelj usluga certificiranja koji obavlja usluge izdavanja kvalificiranih certifikata.